Document ID: 32012D0185

A BIZOTTSÁG HATÁROZATA
(2012. április 4.)
a Kínai Népköztársaságból származó nátrium-ciklamát behozatalára vonatkozó, két kínai exportáló gyártóra, a Fang Da Food Additive (Shen Zhen) Limited és a Fang Da Food Additive (Yang Quan) Limited vállalatra korlátozódó dömpingellenes eljárás megszüntetéséről
(2012/185/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (1) (a továbbiakban: alaprendelet) és különösen annak 9. cikkére,
a tanácsadó bizottsággal folytatott konzultációt követően,
mivel:
A. AZ ELJÁRÁS
(1)
2011. január 3-án az Európai Bizottsághoz (a továbbiakban: Bizottság) az alaprendelet 5. cikke szerinti panasz érkezett, amely azt állítja, hogy a Kínai Népköztársaságból (a továbbiakban: Kína) származó, a Fang Da Food Additive (Shen Zhen) Limited és a Fang Da Food Additive (Yang Quan) Limited vállalatok (a továbbiakban: Fang Da csoport) által gyártott nátrium-ciklamát behozatala dömpingelt formában történik, és ezáltal hozzájárul az uniós gazdasági ágazatot érő jelentős kárhoz.
(2)
A panaszt az Unióban nátrium-ciklamátot egyedüliként gyártó, az uniós gyártás 100 %-át képviselő Productos Aditivos SA (a továbbiakban: panaszos) nyújtotta be.
(3)
2011. február 17-én a Bizottság a tanácsadó bizottsággal folytatott konzultációt követően az Európai Unió Hivatalos Lapjában közzétett értesítéssel (2) bejelentette a Kínából származó nátrium-ciklamát behozatalára vonatkozó, a Fang Da csoportra korlátozódó dömpingellenes eljárás megindítását.
(4)
A Bizottság kérdőíveket küldött a panaszosnak, a Fang Da csoportnak, valamint az ismert importőröknek és felhasználóknak. Az érdekelt felek lehetőséget kaptak arra, hogy az eljárás megindításáról szóló értesítésben megállapított határidőn belül írásban ismertessék álláspontjukat vagy szóbeli meghallgatást kérjenek.
(5)
Minden olyan érdekelt fél meghallgatást nyert, aki azt kérte, és konkrét okokkal indokolni tudta, hogy miért szükséges a meghallgatása.
B. A PANASZ VISSZAVONÁSA ÉS AZ ELJÁRÁS MEGSZÜNTETÉSE
(6)
A Bizottsághoz intézett 2012. január 17-i levelében a panaszos hivatalosan visszavonta panaszát.
(7)
Az alaprendelet 9. cikke (1) bekezdésének megfelelően a panasz visszavonása esetén az eljárás megszüntethető, kivéve, ha ez a megszüntetés az Unió érdekeit sértené.
(8)
Megállapítást nyert, hogy a jelenlegi eljárást meg kell szüntetni, mivel a vizsgálat során nem született olyan megállapítás, amelyből arra lehetne következtetni, hogy az eljárás megszüntetése sértené az Unió érdekeit. Az érdekelteket a Bizottság ennek megfelelően tájékoztatta, és lehetőséget biztosított észrevételeik megtételére. Nem érkezett olyan észrevétel, amely szerint a megszüntetés sértené az Unió érdekeit.
(9)
Mindezek alapján a Bizottság arra a következtetésre jutott, hogy a Kínából származó nátrium-ciklamát behozatalára vonatkozó, a Fang Da csoportra korlátozódó dömpingellenes eljárást meg kell szüntetni.
(10)
Az 1515/2001/EK tanácsi rendelet (3) 2. cikkének (3) bekezdése alapján folytatott felülvizsgálat ezért szintén megszüntethető,
ELFOGADTA EZT A RENDELETET:
1. cikk
A Kínai Népköztársaságból származó nátrium-ciklamát behozatalára vonatkozó, két kínai exportáló gyártóra, a Fang Da Food Additive (Shen Zhen) Limited és a Fang Da Food Additive (Yang Quan) Limited vállalatra korlátozódó dömpingellenes eljárás megszűnik.
2. cikk
Az 1515/2001/EK rendelet 2. cikkének (3) bekezdése alapján folytatott felülvizsgálat megszűnik.
3. cikk
Ez a határozat az Európai Unió Hivatalos Lapjában történő kihirdetését követő napon lép hatályba.
Kelt Brüsszelben, 2012. április 4-én.

Labels: 3
4
17
18